**Zadarnicele rugi**

*Dan Lazarescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Zadarnic rugi prin sute de biserici

Pupând icoane le rosteşti mereu,

De mai întâi nu ţi-ai zidit în suflet

Altar de cinste pentru Dumnezeu.

De n-ai umplut ceaslovul vieţii tale

Cu fapte bune, în zadar te rogi

Şi în genunchi te pleci către altare;

C-un suflet rece, sfinţii toţi sunt reci.

Nu căuta la popi milostivirea,

Când, fără milă, calci sub talpa ta

Pe cel căzut de greu, întinde-i mâna

Şi ridicându-l, El, te va vedea.

Nu din picturi şi chipuri dăltuite

Prin temple-nalte vede Dumnezeu,

El îţi cunoaşte fiecare faptă

Privind oglinda sufletului tău.

Şi-oricât vei vrea s-ascunzi făţărnicia

Cu osanale-nchinăciuni şi rugi

El va cunoaşte pururi adevărul,

De El nimic nu vei putea s-ascunzi.

Aşa că... vrei să îţi deschidă raiul?

Fă rai aici, clădit prin fapta ta

Şi bunătatea ce vei da-o lumii

O vei primi-nsutit din partea Sa.